JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Kas pantvangid vabastatakse?
Gazat PLO-le ei anta
Haigla Hamasi baasiks
Washington Posti andmetel on Iisrael, USA ja Hamas
jõudnud esialgsele kokkuleppele,
et Gazas pantvangis hoitavad kümned naised ja lapsed
vabastatakse viiepäevase relvarahu eest.
Detailse, 6-leheküljelise kokkuleppe osana
külmutaksid kõik pooled lahingutegevuse vähemalt 5 päevaks,
sealhulgas vabastaksid iga 24 tunni tagant
väiksemate rühmade kaupa kuni 50 või enam pantvangi.
Hamasil on endiselt umbes 240 vangi,
kes rööviti oktoobri alguses toimunud sissetungi käigus,
mille vältel tapeti ca 1200 tsiviilisikut ja sõdurit.
Sama ajaleht ütles sedagi,
et nii pantvangide vabastamist kui ka relvarahu jälgib väline organ,
samas kui Gaza sektorisse
lubatakse märkimisväärne kogus humanitaarabi.
Pantvangide vabastamine võib alata lähipäevil,
kui selle rakendamist saab vastavalt kokkuleppele jälgida.
Iisrael ei luba siiski humanitaarabi Hamasile suunata.
Kuigi USA president on nõustunud,
et Gaza saab pärast Hamasi kontrolli alt vabanemist Palestiina riigi osaks,
ei nõustu sellega Iisrael, ütles peaminister Netanyahu.
Iisrael ei tulnud Gazat vabastama, et anda see üle PLO-le.
Netanyahu tuletas USA-le meelde,
et kui riigi armee 2005. a Gazast taandus,
anti see üle Palestiina omavalitsusele (PO),
mille Hamas kaks aastat hiljem vägivaldse riigipöördega välja tõrjus.
"Palestiina omavalitsus oma praegusel kujul
pole isegi võimeline Gaza eest vastutust võtma,"
ütles Netanyahu. "Kui tulime, võitlesime
ja tegime seda kõike, kuidas saame selle kingitusena neile anda?"
Ta juhtis tähelepanu ka sellele, et PO president Mahmoud Abbas
pole veel sõnagagi hukka mõistnud Hamasi algatatud sõda ja veresauna.
Vastupidi, mõned Palestiina ministrid tähistavad seda sündmust siiani.
Lisaks on PO-l poliitika, mille järgi makstakse terroristidele
ja nende peredele iga kuu preemiat.
Netanyahu teatas samuti,
et PO on õpetanud oma lapsi ja õpetab neid jätkuvalt juute vihkama.
Ka Hamas tegi seda.
Nii et Gazast ei saa veel üht sellist haldusüksust. Lisaks märkis ta,
et USAga on sõlmitud kokkulepe Hamasi Gazast kõrvaldamiseks
ja pantvangide tagastamiseks.
Iisraeli peaministri sõnul on PO võtnud endale kohustuse väita,
et Iisrael vassib tõenditega oktoobri alguse rünnaku kohta,
õigustamaks oma sissetungi Gazasse.
PO levitab dokumenti, kus väidetakse ebaõigelt,
et Iisraeli politsei eeluurimine näitas,
et Iisrael ise töötas välja meediamaterjali,
õigustamaks oma rünnakut Gaza vastu.
Selle järgi väidab PO oma välisministeeriumi avalduses,
et Iisraeli helikopterid pommitasid Iisraeli tsiviilelanikke
7. oktoobri muusikafestivali Supernova ajal.
Avaldus tuli vaid päev pärast seda, kui USA president Joe Biden ütles,
et elustatud PO peaks pärast sõda Gaza sektorit kontrollima.
Iisrael on võimaluse aga korduvalt tagasi lükanud.
Palestiinlaste väitel võis festivalile saabunud IDF-i helikopter
tappa mõned Iisraeli tsiviilisikud.
Sellest teatas esimesena Iisraeli päevalehes Haaretz
väidetavalt anonüümne Iisraeli politseiallikas.
Kuid araabia ajakirjandus kaaperdas raporti kohe
ja jagas sotsiaalmeedias kontekstist välja rebituna.
Hiina ja araabiamaad on suunanud oma nõudmised Iisraelile,
ja nõuavad Gazas viivitamatut relvarahu.
See pole iseenesest midagi uut. Peaaegu kõik teised riigid
ja rahvusvahelised osalejad on sama nõudnud.
Kuid nende ühisdelegatsioon, mis peaks kohtuma
ÜRO Julgeolekunõukogu viit alalist liiget esindavate ametnikega,
avaldab survet, et ka Lääs lükkaks tagasi Iisraeli põhjenduse,
et Hamasi vastu võitlemine on enesekaitsemeede.
Delegatsioon ütleb: "Oleme siin, et saata selge signaal.
Iisrael peab viivitamatult lõpetama võitluse ja tapmise;
peame viivitamatult toimetama Gazasse humanitaarabi,"
ütles Saudi Araabia välisminister prints Faisal bin Farhan Al Saud.
Samas kutsus ta üles Iisraeli kuritegusid uurima,
kuid ei maininud Hamasi.
Briti Ringhäälinguorganisatsioon ehk BBC,
mis on üks Briti ja maailma tuntumaid meediakorporatsioone,
esitas möödunud nädala kolmapäeval vabanduse
ebatäpse kajastuse eest
Iisraeli kaitseväe ehk IDFi operatsiooni kohta
Gaza linna Al-Shifa haiglas.
BBC aruande järgi viivad Iisraeli väed haiglas läbi sõjalisi operatsioone
arstide ja araabia keele tõlkide rühmade vastu.
Tegelikkuses tsiteeris BBC valesti
teise uudisteagentuuri Reuters raportit, milles öeldi,
et Iisraeli armee väed kaasasid nii meedikuterühmi
kui ka araabiakeelseid sõdureid, et aidata haavatud Gaza elanikke.
"See oli vale ja me tsiteerisime Reutersi raportit valesti," ütles BBC,
kuid kahju oli juba tehtud
ja Iisraeli on sotsiaalmeedias tugevalt kritiseeritud.
Briti Juudi Assamblee ütles,
et on BBC raportitest täiesti šokeeritud.
Türgi president Erdogan nõudis eelmisel nädalal
üsna julges kõnes rahvusvahelise uurimise algatamist
Gazas toimunud halastamatu veresauna kohta.
Ta jätkas, et Netanyahu päevad on loetud,
kuid parandas veidi hiljem avaldust, öeldes,
et mõtles ainult Netanyahut kui peaministrit.
Peaminister Netanyahu vastas hiljuti süüdistustele
ja ütles Erdoganile, et ta nimetab Iisraeli terroristlikuks riigiks,
kuid toetab hoopis ise terroristlikku riiki Hamasi.
Peaminister jätkas, et Erdogan ise pommitas Türgi külasid Türgi piirides,
ja temalt ei võeta vastu mingeid loenguid.
President Erdogan jätkas, et Gaza rahvas valis Hamasi,
mis on lihtsalt poliitiline partei, kes osales Gaza valimistel ja võitis.
Nad taotlevad seda,
mida USA ja Iisrael on palestiinlastelt varastanud.
Türgi president kutsus Iisraeli üles ka kinnitama, kas tal on tuumarelvi.
"Iisraeli okupatsioonil on ilmselgelt tuumarelvad
Ta ähvardab nendega kõiki ja me teame seda väga hästi."
Ta adresseeris oma sõnumi otse peaminister Netanyahule:
"Ütle meile nüüd selgelt, kas Iisraelil on pomm või mitte?"
Erdogan jätkas, et Türgi kasutab täiel määral oma diplomaatilisi vahendeid,
barbaarse rünnaku peatamiseks Gaza sektori vastu.
Iisraeli opositsioonijuht Yair Lapid reageeris samuti X-platvormil,
öeldes, et "me ei võta vastu moraalijutlust president Erdoganilt,
kes on kohutava inimõigustealase minevikuga mees".
Iisrael kaitseb end Hamas-ISISe julmade terroristide vastu,
kellest mõnedel on Erdogan tegutseda lubanud.
Erdogani avaldus kõlas enne Türgi liidri plaanitud visiiti Berliini.
Varem nimetas Saksamaa kantsler Olaf Scholz
Erdogani süüdistusi Iisraeli vastu absurdseks.
Erdogan on varem keeldunud Hamasi terrorirühmituseks nimetamast.
Mõned rühmituse tähtsamad liikmed elavad teadaolevalt Türgis.
Iisraeli armee poolt saadud filmikaadrid näitavad,
kuidas Hamasi terroristid veavad pantvange Shifa haiglasse.
Möödunud pühapäeval avaldatud turvakaamerakaadrid
kinnitavad varasemaid tõendeid, et haiglas hoiti pantvange.
Videol on näha oktoobris röövitud nepaallast ja Tai vangi,
kellest üks lohistatakse vägivaldselt haiglasse
ja teine pannakse haavatud käega voodisse.
IDF ütles, et on teatanud videost asjaomastele asutustele ja tõdes,
et filmimaterjal tõestab seda, mida varem kahtlustati -
Shifa haigla on Hamasi terroristide infrastruktuuri lahutamatu osa
ja et seal hoitakse ka pantvange.
Kaadrid näitasid ka Hamasi terroriste kõikjal haiglas,
nii sees kui ka väljaspool pantvangiruumides
ja sõitmas Iisraeli sõduritelt varastatud sõidukitega.
Kaadrid näitasid ka kohta, kust paari päeva eest
leiti otse haigla kõrvalt kaks mõrvatud pantvangi.
Saudi Araabia kanal Al-Hadath teatas pühapäeval, et on saanud teavet,
et Iraani toetatud huti omakaitsevägi, kes on vallutanud osa Jeemenist,
on suutnud kaaperdada Punasel merel kaubalaeva,
mis kuuluvat osaliselt Iisraeli ärimehele.
Iisraeli merevägi kinnitas hiljem intsidenti, öeldes,
et kaubalaeva kaaperdamine Jeemeni lähedal Punase mere lõunaosas
huttide poolt on väga tõsine intsident, millel on ülemaailmsed tagajärjed.
Laev suundus Türgist Indiasse
ja selle meeskonnaliikmed olid eri rahvusest, kuid mitte iisraellased.
Israel Hayomi kinnitusel on laev osaliselt Iisraeli omanduses,
kuid mitte Iisraeli halduses.
Iisraeli valitsuse sõnul on tegu Iraani terrorismi juhtumiga.
Peaministribüroo teatas kohe,
et Iisrael mõistab Iraani rünnaku rahvusvahelisele laevale
teravalt hukka. Kõnealune laev, mis kuulub Briti ettevõttele
ja mida opereerib Jaapani ettevõte, sõitis Panama lipu all
ja selle kaaperdas Iraani kontrolli all olev Jeemeni huttide omakaitsevägi.
Laeval on 25 eri rahvusest meeskonnaliiget,
kuid mitte ühtegi iisraellast. See on Iraani teine selline terroriakt
ja suur samm edasi riigi agressioonis vaba maailma kodanike vastu.
Intsidendi rahvusvahelised tagajärjed on ülemaailmselt märkimisväärsed
vaba meresõidu ja laevateede turvalisuse suhtes.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!